Comunitatea RO100 Londra a transmis, luni, o scrisoare deschisă liderului Partidului Laburist din Marea Britanie, Jeremy Corbyn, prin care politicianul este informat despre violențele din timpul protestului din 10 august din Piața Victoriei și i se cere să susțină excluderea PSD din grupul socialiștilor europeni.

Comunitatea RO100 Londra face apel către toți membrii săi și către românii din Martea Britanie să trimită textul scrisorii, publicat pe Facebook, către liderul laburist, în număr cât mai mare. Documentul conține, pe lângă o scurtă punere în context și informare referitoare la situația din România pentru politicienii britanici, și o cerere de primire în audiență pentru a discuta și a înțelege care este poziția autorităților britanice în legătură cu situația din România. Textul conține și rugămintea ca laburiștii britanici să se alăture socialiștilor din Danemarca, Spania și Elveția în susținerea propunerii de excludere a PSD din Partidul Socialiștilor Europeni.

Prezentăm în continuare traducerea din limba engleză a scrisorii publicate de RO100 Londra pe Facebook:

„Domnule Corbyn,

Suntem un grup de cetățeni români care trăiesc și muncesc în Marea Britanie. Contribuim activ în orașele și în comunitățile în care locuim nu doar plătind taxe, ci și sprijinind cauze sociale și caritabile în comunitatea noastră.

Ca atare, am ajuns să cunoaștem și să apreciem în mod deosebit valorile de bază ale Regatului Unit, care considerăm că sunt construite pe un sistem judiciar puternic și independent, cu puțină birocrație, o preocupare generală pentru bunăstarea cetățenilor și o atitudine proactivă. Credem în preocuparea dumneavoastră generală pentru cetățeni și pentru drepturile cetățenilor (printre altele, protestul pașnic) și am dori să vă aducem la cunoștință evenimentele recente din România. Așa cum probabil știți, România este guvernată de partidul social-democrat (PSD) din ianuarie 2017, după alegeri corecte și libere. Cu toate acestea, din păcate, PSD a folosit încrederea cu care românii l-au investit pentru câștig personal, oprimarea societății civile active și, mai recent, încheierea brutală a unui protest pașnic față de corupție.

Pe 10 august 2018, peste 100.000 de români din întreaga lume s-au întâlnit la București pentru un protest pașnic. Au fost prezenți bărbați, femei, copii, tineri și bătrâni. De altfel, a fost prezentă și reprezentanți ai presei naționale și internaționale. A existat un puternic sentiment de speranță, hotărâre și dorință a românilor care trăiesc în străinătate să se întoarcă în țara lor permanent. Cu toate acestea, forțele de ordine, aflate în subordinea unui ministru al PSD, simțind că atitudinea socială împotriva autorității devine din ce în ce mai puternică, au decis să pună capăt brutal protestului pașnic.

Peste 700 de oameni au fost răniți prin bătăi și grenade cu gaze lacrimogene, mii de oameni au inhalat gaze lacrimogene sau au fost victime ale tunurilor de apă. Un bărbat în vârstă de 68 de ani a decedat, deoarece a fost la o distanță foarte mică de sursa de gaze lacrimogene.

De atunci, nu numai că nimeni nu și-a asumat responsabilitatea, dar protestatarii au fost hărțuiți și amenințați verbal.

Motivul pentru care vă aducem la cunoștință aceste fapte este că știm că aveți încredere într-un sistem independent de justiție, care condamnă corupția, și în respectul pentru fiecare cetățean, care duce la prosperitatea unui stat. Credem cu tărie că prosperitatea României este în interesul Marii Britanii.

De aceea, am dori o întâlnire cu dumneavoastră, în calitate de lider al Partidului Laburist din Marea Britanie. Deși laburiștii sunt în prezent principalul partid de opoziție din Regatul Unit, am dori să discutăm și să înțelegem poziția autorităților britanice privind evenimentele recente din România. De asemenea, dorim să profităm de această ocazie pentru a vă cere susținerea, în solidar cu partidele surori din Danemarca, Spania și Elveția, pentru excluderea PSD din Partidul Socialiștilor Europeni.

Sperăm să ne menținem contribuția în Marea Britanie pentru moment și, în viitor, să ajutăm la întărirea tuturor acestor valori în România“.